এখন সময় বদলেছে, ঘুরে দাঁড়িয়েছে বাংলাদেশ। মাত্র তিন দশক পরে পাকিস্তানের একাধিক বুদ্ধিজীবী যখন টেলিভিশনের টক শোতে ‘খোদা কি ওয়াস্তে হামে বাংলাদেশ বানা দো...’ বলে আহাজারি করেন, তখন পেয়ারা পাকিস্তানের সামাজিক-অর্থনৈতিক অবস্থার হালহকিকত বুঝতে আর কারো বাকি থাকে না। নির্বাচনে বিজয়ের পরপরই পাকিস্তানের প্রধানমন্ত্রী ইমরান খানের দল পিটিআই আগামী পাঁচ বছরের মধ্যে তার দেশকে সুইডেনের মতো উন্নত দেশে পরিণত করার স্বপ্ন দেখিয়েছে। তাঁর এই বক্তব্যের সূত্র ধরে সম্প্রতি পাকিস্তানের একটি টেলিভিশন চ্যানেল আয়োজিত টক শোতে সিভিক অ্যাকশন রিসোর্সের নির্বাহী পরিচালক, সাংবাদিক ও কলামিস্ট জাইঘাম খান আগামী পাঁচ বছর নয়, ১০ বছরে বাংলাদেশের সমকক্ষ হওয়ার পরামর্শ দিয়েছেন। জাইঘাম খান বাংলাদেশের উন্নয়নের গতিধারা উল্লেখ করে কয়েকটি উদাহরণ তুলে ধরেছেন। তিনি বলেছেন, বাংলাদেশের রপ্তানি আয় প্রতিবছর ৪০ বিলিয়ন ডলার, পাকিস্তানের ২২ বিলিয়ন ডলার, ঢাকা স্টক এক্সচেঞ্জের সম্পদের পরিমাণ ৩০০ বিলিয়ন ডলার, যেখানে পাকিস্তানের স্টক এক্সচেঞ্জের সম্পদ মাত্র ১০০ বিলিয়ন ডলার, বাংলাদেশের জিডিপি প্রবৃদ্ধির হার ৭.২৮ শতাংশ এবং পাকিস্তানের ৫.২৮ শতাংশ। অর্থাৎ পাকিস্তান যদি উন্নয়নের ক্ষেত্রে পূর্ণোদ্যমে কাজ করে, তাহলেও বাংলাদেশের পর্যায়ে পৌঁছতে ১০ থেকে ১২ বছর লেগে যাবে। কিন্তু তার পরও পাকিস্তান আর কখনোই বাংলাদেশের সমপর্যায়ে পৌঁছতে পারবে না। কারণ বাংলাদেশ তত দিনে আরো এগিয়ে যাবে। সে কারণেই সুইডেন নয়, তিনি পাকিস্তানকে বাংলাদেশ বানানোর আকুতি জানিয়েছেন।